മരയ്ക്കാര് ഒ.ടി.ടിയില് തന്നെ: ആന്റണി പെരുമ്ബാവൂര് കൊച്ചി: മരയ്ക്കാര് അറബിക്കടലിലെ സിംഹം ഒ.ടി.ടിയില് തന്നെ പ്രദര്ശിപ്പിക്കുമെന്ന് നിര്മ്മാതാവ് ആന്റണി പെരുമ്ബാവൂര് മാദ്ധ്യമങ്ങളോട് പറഞ്ഞു. തിയേറ്ററുകളില് റിലീസ് ചെയ്യാന് നടത്തിയ ശ്രമങ്ങളോട് ഉടമകളുടെ സംഘടനയായ ഫുയോക് സഹകരിച്ചില്ല. മോഹന്ലാല്, പ്രിയദര്ശന് എന്നിവരുമായി സംസാരിച്ചാണ് തീരുമാനമെടുത്തത് മോഹന്ലാല് നായകനാകുന്ന അടുത്ത അഞ്ചുസിനിമകളും ഒ.ടി.ടിയില് റിലീസ് ചെയ്യും. തിയേറ്ററുകളില് റിലീസ് ചെയ്യാനാണ് രണ്ടുവര്ഷത്തോളം ശ്രമിച്ചത്. താന് ഉന്നയിച്ച ആവശ്യങ്ങള് അംഗീകരിക്കാന് തിയേറ്ററുടമകള് തയ്യാറായില്ല. ചര്ച്ചയ്ക്കുപോലും ഫുയോക് മുന്നോട്ടുവന്നില്ല. തിയേറ്റര് റിലീസ് ഒഴിവാക്കാന് ചിലര് നീക്കം നടത്തിയെന്ന് കരുതുന്നു. സിനിമ 21 ദിവസം പ്രദര്ശിപ്പിക്കണമെന്നാണ് ആവശ്യപ്പെട്ടത്. അതിന് ഉടമകളുമായി കരാര് ഒപ്പിടാന് ഫുയോക് ഭാരവാഹികള് പറഞ്ഞു. 220 തിയേറ്ററുകള്ക്ക് കരാര് പകര്പ്പ് നല്കിയെങ്കിലും 89 പേര് മാത്രമാണ് ഒപ്പിടാന് തയ്യാറായത്. ബലത്തോടെ തുടരണമെന്നും ഒരു സിനിമയുടെ പേരില് പിന്മാറരുതെന്നും മോഹന്ലാല് പറഞ്ഞു. തുടര്ന്നാണ് ഒ.ടി.ടി റിലീസ് ചെയ്യാന് തീരുമാനിച്ചത്. അഡ്വാന്സായി 40കോടിരൂപ തിയേറ്ററുകള് നല്കിയെന്ന പ്രചാരണം ശരിയല്ല. ലഭിച്ച 4,89,500 രൂപ തിരിച്ചു നല്കി. ഒരുകോടി രൂപയോളം തനിക്ക് തിയേറ്ററുകള് നല്കാനുണ്ട്. ഫുയോക് പിളര്ത്താന് താന് ശ്രമിക്കുന്നെന്ന ആരോപണം ശരിയല്ല. ഫുയോക് രൂപീകരിച്ചത് മുതല് പ്രസിഡന്റായി പ്രവര്ത്തിച്ച വ്യക്തിയാണ് താന്. തിയേറ്ററുകളില് സിനിമ പ്രദര്ശിപ്പിക്കണമെന്നാണ് തിയേറ്ററുടമ കൂടിയായ തന്റെ താത്പര്യമെന്ന് അദ്ദേഹം പറഞ്ഞു. ചര്ച്ച അവസാനിച്ചു മരയ്ക്കാര് തിയേറ്ററുകളില് റിലീസ് ചെയ്യുന്നത് സംബന്ധിച്ച ചര്ച്ചകള് അവസാനിപ്പിച്ചതായി കേരള ഫിലിംചേംബര് പ്രസിഡന്റ് ജി.സുരേഷ്കുമാര് അറിയിച്ചിരുന്നു. മദ്ധ്യസ്ഥശ്രമങ്ങള് പരാജയപ്പെട്ട സാഹചര്യത്തില് സാംസ്കാരികമന്ത്രി സജി ചെറിയാനുമായി നടത്താനിരുന്ന ചര്ച്ചയും ഉപേക്ഷിച്ചു.